《次韵奉和孙太守脩浚让泉之作》
明代·韩日缵

名泉香冽劈云开，六一曾经品第来。再见环滁溅玉液，恍疑合浦返珠胎。

久湮岂有山灵閟，乍涌宁关地脉回。异代风流真竞爽，使君元是济川才。

作者简介：明广东博罗人，字绪仲。万历三十五年进士，除检讨。累迁至礼部尚书。时宦官用权，人皆畏其凶焰，独日缵坦然处之。后充经筵讲官，得熹宗称善。卒谥文恪。